《曹将军》
宋代·安如山

将军精悍姿，齿齿碎铁石。
在昔童稚中，但闻饱经术。
纵横骋柔翰，丹雘间金碧。
有司塞明诏，敝邑屈词伯。
芹香春水生，冠玉侍重席。
脱略章句陋，搜抉穷理窟。
未及文化成，其如王土窄。
丈夫报主原，岂必蒙清秩。
苍然请去位，满面秋栗烈。
纠合熊虎群，旌旆扬广陌。
正当摩厉閒，一鼓拔勍敌，
屯兵沔水源，千里斧截截。
浩荡排烟旻，西极安屼嵲。
奈何国无人，腐儒秉旄钺。
赏予入私门，金汤授盗贼。
公时奋臂争，反遭献玉刖。
三军视马首，痛哭下天壁。
功成坐龃龉，愤怒须插戟。
中宵拔剑起，肃肃整劲翮。
吐气风云生，搴旗陷坚列。
贯穿死生地，蹀血天地黑。
势虽众寡悬，形未雌雄决。
路穷断首尾，众尽乃手格。
岂知龙虎逝，黯淡山川色。
百万尚震惊，呜呼死诸葛。
长城但自坏，千里痛稠结。
肉食无远谋，野史有直笔。
酒酣歌节士，皛皛霜日白。

作者简介：安如山，字汝止，广汉（今属四川）人。善击剑，左右射，读经史百氏之书。理宗端平元年（1234）安抚曹友闻辟为掌书记，不起。后友闻战死三泉，独往收其骨，葬于其先人之侧。乃东下，老于会稽。事见《谷音》卷上。